*****

ΚΑΝΟΝΙΣΜΟΣ (ΕΟΚ) αριθ. 865/90 ΤΗΣ ΕΠΙΤΡΟΠΗΣ

της 4ης Απριλίου 1990

για λεπτομέρειες εφαρμογής του ειδικού καθεστώτος εισαγωγής σόργου και κεχριού που κατάγονται από τα κράτη της Αφρικής, της Καραϊβικής και του Ειρηνικού (ΑΚΕ) ή από τις υπερπόντιες χώρες και εδάφη (ΥΧΕ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 715/90 του Συμβουλίου της 5ης Μαρτίου 1990 για το καθεστώς που εφαρμόζεται στα γεωργικά προϊόντα και σε ορισμένα εμπορεύματα που προκύπτουν από τη μεταποίηση των γεωργικών προϊόντων που κατάγονται από τα κράτη ΑΚΕ ή τις υπερπόντιες χώρες και εδάφη (ΥΧΕ) (1), και ιδίως το άρθρο 27,

Εκτιμώντας:

ότι ο κανονισμός (ΕΟΚ) αριθ. 715/90 στο άρθρο 11 προβλέπει ότι η εισφορά που εφαρμόζεται κατά την εισαγωγή σόργου που υπάγεται στον κωδικό ΣΟ 1007 00 είναι αυτή που καθορίζεται σύμφωνα με το άρθρο 13 του κανονισμού (ΕΟΚ) αριθ. 2727/75 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 201/90 (3), μειωμένη κατά 60 % εντός του ορίου ποσοστώσεως 100 000 τόνων ανά ημερολογιακό έτος και μειωμένη κατά 50 % πέραν της ποσοστώσεως αυτής· ότι ο εν λόγω κανονισμός έχει προβλέψει ότι δεν εισπράττεται εισφορά κατά την εισαγωγή κεχριού που υπάγεται στον κωδικό ΣΟ 1008 20 00 εντός του ορίου ποσοστώσεως 60 000 τόνων ανά ημερολογιακό έτος και ότι πέραν της ποσοστώσεως αυτής η εισφορά που εφαρμόζεται μειώνεται κατά 50 %·

ότι πρέπει να προβλεφθούν αρχικά οι λεπτομέρειες οι σχετικές με τη διαχείριση των εν λόγω ποσοστώσεων· ότι πρέπει να προβλεφθεί ότι τα πιστοποιητικά σχετικά με την εισαγωγή των εν λόγω προϊόντων στα πλαίσια της εν λόγω ποσοστώσεως εκδίδονται μετά την πάροδο ορισμένης προθεσμίας για την εξέταση των σχετικών αιτήσεων και μέσω, κατά περίπτωση, του καθορισμού ενιαίου συντελεστή μειώσεως των ζητουμένων ποσοτήτων· ότι, επιπλέον, για το συμφέρον των εμπορευμάτων πρέπει να προβλεφθεί ότι η αίτηση πιστοποιητικού μπορεί να αποσυρθεί μετά τον καθορισμό του συντελεστή μειώσεως·

ότι πρέπει να προβλεφθούν επίσης οι σχετικές λεπτομέρειες για τις εισαγωγές που πραγματοποιούνται εκτός των ποσοστώσεων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Ι. Διατάξεις σχετικές με τις ποσοστώσεις

Άρθρο 1

1. Οι αιτήσεις πιστοποιητικών εισαγωγής στα πλαίσια των ποσοστώσεων για το σόργο που υπάγεται στον κωδικό ΣΟ 1007 00 και για το κεχρί που υπάγεται στον κωδικό ΣΟ 1008 20 00 που καθορίστηκαν από τον κανονισμό (ΕΟΚ) αριθ. 715/90 υποβάλλονται στις αρμόδιες αρχές κάθε κράτους μέλους κάθε Δευτέρα έως τις 13.00, ώρα Βρυξελλών, και εάν η ημέρα αυτή δεν είναι εργάσιμη την πρώτη επόμενη εργάσιμη ημέρα.

2. Η αίτηση πιστοποιητικού εισαγωγής δεν μπορεί να αφορά ποσότητα μεγαλύτερη από την ποσότητα της ποσοστώσεως.

3. Τα κράτη μέλη διαβιβάζουν τις πληροφορίες σχετικά με τις αιτήσεις πιστοποιητικού εισαγωγής στην Επιτροπή με τέλεξ ή τέλεφαξ , το αργότερο έως τις 18.00, ώρα Βρυξελλών, της ημέρας που προβλέπεται στην παράγραφο 1. Οι πληροφορίες αυτές πρέπει να ανακοινώνονται χωριστά από τις πληροφορίες τις σχετικές με άλλες αιτήσεις πιστοποιητικών εισαγωγής στον τομέα των σιτηρών.

4. Εάν οι αιτήσεις πιστοποιητικών εισαγωγής υπερβαίνουν τις ποσότητες της ετήσιας ποσόστωσης, η Επιτροπή καθορίζει ενιαίο συντελεστή μειώσεως των ζητουμένων ποσοτήτων το αργότερο την τρίτη εργάσιμη ημέρα μετά την υποβολή των αιτήσεων. Η αίτηση του πιστοποιητικού μπορεί να αποσυρθεί εντός προθεσμίας μιας εργάσιμης ημέρας μετά την ημερομηνία καθορισμού του συντελεστή μειώσεως.

5. Ανεξάρτητα από την εφαρμογή της παραγράφου 4, τα πιστοποιητικά εκδίδονται την πέμπτη εργάσιμη ημέρα μετά την ημέρα υποβολής της αιτήσεως.

6. Κατά παρέκκλιση από το άρθρο 8 παράγραφος 4 του κανονισμού (ΕΟΚ) αριθ. 3719/88 της Επιτροπής (4), η εισαγομένη ποσότητα δεν μπορεί να είναι μεγαλύτερη από την ποσότητα που αναφέρεται στις θέσεις 17 και 18 του πιστοποιητικού εισαγωγής. Για το σκοπό αυτό, στη θέση 19 του εν λόγω πιστοποιητικού εγγράφεται ο αριθμός 0.

Άρθρο 2

Για το σόργο, η αίτηση πιστοποιητικού εισαγωγής και το πιστοποιητικό περιλαμβάνουν:

α) στη στήλη «σημειώσεις» και στη θέση 24 αντιστοίχως, την ένδειξη «μειωμένη εισφορά κατά 60 % (ποσόστωση ΑΚΕ/ΥΧΕ) - κανονισμός (ΕΟΚ) αριθ. 715/90»·

β) στη θέση 8, την ένδειξη «ΑΚΕ» ή «ΥΧΕ» ανάλογα με την περίπτωση.

Το πιστοποιητικό δημιουργεί την υποχρέωση να γίνει η εισαγωγή από τις χώρες αυτές. Επιπλέον, πρέπει να καθοριστεί η εισφορά κατά την εισαγωγή.

Άρθρο 3

Για το κεχρί, η αίτηση του πιστοποιητικού εισαγωγής και το πιστοποιητικό περιλαμβάνουν:

α) στη στήλη «σημειώσεις» και στη θέση 24 αντιστοίχως, την ένδειξη «μη εφαρμογή της εισφοράς (ποσόστωση ΑΚΕ/ΥΧΕ) - κανονισμός (ΕΟΚ) αριθ. 715/90»·

β) στη θέση 8 την ένδειξη «ΑΚΕ» ή «ΥΧΕ» ανάλογα με την περίπτωση.

Το πιστοποιητικό υποχρεώνει να γίνει η εισαγωγή από τις εν λόγω χώρες. Επιπλέον, πρέπει να καθοριστεί η εισφορά κατά την εισαγωγή. Η εισφορά αυτή δεν υφίσταται καμία προσαύξηση ούτε προσαρμογή.

ΙΙ. Διατάξεις σχετικές με τις εισαγωγές εκτός των ποσοστώσεων

Άρθρο 4

Για τις ποσότητες που θα εισαχθούν εκτός ποσοστώσεως, η αίτηση του πιστοποιητικού εισαγωγής και το πιστοποιητικό περιλαμβάνουν:

α) στη στήλη «σημειώσεις» και στη θέση 24 αντιστοίχως, την ένδειξη «εισφορά μειωμένη κατά 50 % (ΑΚΕ/ΥΧΕ) - κανονισμός (ΕΟΚ) αριθ. 715/90»·

β) στη θέση 8 την ένδειξη «ΑΚΕ» ή «ΥΧΕ» ανάλογα με την περίπτωση.

Το πιστοποιητικό υποχρεώνει να γίνει η εισαγωγή από τις χώρες αυτές. Επιπλέον, πρέπει να καθοριστεί η εισφορά κατά την εισαγωγή.

Άρθρο 5

Ο παρών κανονισμός αρχίζει να ισχύει την πέμπτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 30. 3. 1990, σ. 85.

(2) ΕΕ αριθ. L 281 της 1. 11. 1975, σ. 1.

(3) ΕΕ αριθ. L 22 της 27. 1. 1990, σ. 7.

(4) ΕΕ αριθ. L 331 της 2. 12. 1988, σ. 1.